Hvis man bor i og omkring Aalborg Kommune og har video eller anden overvågning i sin bil, sit hjem eller andet, som man ved har optaget i tidsrummet søndag morgen omkring klokken 6 og et par timer frem, så er Nordjyllands Politi meget interesseret i at se disse billeder. Der kan nemlig være vigtige sekunder i arbejdet på at finde den forsvundne 22-årige Mia Skadhauge Stevn. Væk efter bytur Hun er trods massiv eftersøgning i Aalborg-området tirsdag morgen endnu ikke fundet. Den 22-årige kvinde forsvandt søndag morgen efter en bytur i Aalborg og er sidst set ved Netto på Vesterbro, hvor hun steg ind i en mørk bil. - Har man video eller billeder, så skal man straks sikre det, så det ikke bliver slettet. Og jeg vil også gerne opfordre til, at man ser det igennem, og hvis der er noget, der giver anledning til bekymring, så skal man ikke tøve med at ringe til os, siger vicepolitiinspektør Frank Olsen fra Nordjyllands Politi. Formålet med dette er, at når politiet yderligere får kortlagt bilens færden, så kan man få yderligere vigtig dokumentation til at understøtte sagens fulde opklaring. Hvor kørte bilen hen? Nordjyllands Politi ved med sikkerhed, at den savnede kvinde, Mia Skadhauge Stevn,  bevægede sig fra Jomfru Ane Gade og videre mod Borgergade og derpå ad Vesterbro mod syd, hvor hun gik på det vestlige fortov. Her blev hun, viser videoovervågning, ud for Vesterbro 99 ved supermarkedet Netto - klokken 06.09 - samlet op af en mørk bil. Bilen standsede kort op, og Mia Skadhauge Stevn satte sig ind, hvorefter bilen kørte ad Vesterbro i sydlig retning. Der stopper politiets viden om bilens ruten tilsyneladende. Og det bekymrer. Politiet frygter forbrydelse Politiet arbejder nu ud fra en formodning om, at Mia Skadhauge Stevn kan være udsat for en forbrydelse. -  Vi arbejder ud fra en formodning om, at Mia muligvis er blevet udsat for en forbrydelse, siger vicepolitiinspektør Frank Olsen, Nordjyllands Politi, som dog pointerer, at efterforskningen i øjeblikket er bred, og som en følge deraf går i flere retninger. - Det er normal politifaglig procedure i sager af denne karakter. Og derfor har vi også store styrker indkaldt til at bistå med opklaringsarbejdet, siger han.
Politiet beder om privates videoovervågning for at spore en mulig pirattaxa, der samlede den 22-årig forsvundne Mia op tidligt søndag morgen midt i Aalborg.